Barón Corvo | Irmás Cartoné Barón Corvo – Irmás Cartoné\nHistorias e ideas para xente de a pé\nTag Archives: Barón Corvo\nHadrián VII, papa modelo\n4 Marzo, 2015 Irmás CartonéBarón Corvo,Frederick Rolfe,Hadrián VII Deixar un comentario\nCartaz polaco da obra teatral Hadrián VII, de Peter Luke, baseada na novela de Barón Corvo.\nÁs veces, atópanse cousiñas na rede que alegran o día. Hoxe, descubrimos casualmente isto: My favorite pope, unha entrada dun blogue no que alguén xustifica con boas xustificacións por que, entre todos os papas históricos (e a papisa?), o seu favorito é Hadrián VII, o personaxe creado polo Barón Corvo.\nEntre outras cousas, porque:\n-Paga as súas débedas e espera que lle paguen o que lle deben.\n-É modesto na vestimenta e nas súas maneiras e tamén frugal.\n-Refuta, na súa Epístola aos americanos, a corrente filosófica á que máis adiante daría forma Ayn Rand (confundindo, ai, subjectivism con objectivism).\n-Rexeita someterse a unha chantaxe aínda aceptando o escándalo.\nPero, de todas as razóns mencionadas por Eric Leventhal, autor do blogue How Can You Like That?, a que máis nos chistou ás Irmás foi a seguinte:\n«E cando descobre que dous dos novos seminaristas da súa casa están namorados, cómpralles unha granxa para que poidan convivir felices e sendo aínda bos católicos.»\nQuen foi o Barón Corvo?\n20 Novembro, 2014 Irmás CartonéBarón Corvo,Frederick Rolfe,Hadrián VII Deixar un comentario\nQuen foi Corvo? Foi na realidade tan extravagante como o describen por aí? Un gurgullón de creatividade apaixonada, pegadiza, carnal, de cores resplandecentes e fastosas no polucionado ermo gris de cemento, aceiro e ideoloxía imperialista do Reino Unido de finais do século XIX e principios do XX, iso foi. Frederick Rolfe desde o día que naceu en 1860, mestre desde que saíu da escola, converteuse ao catolicismo aos 26 anos, máis que por motivos relixiosos, ao parecer, por cuestións estéticas, porque para Rolfe foi sempre a estética o seu propósito final, tanto na vida como na súa obra. Hadrián VII é boa mostra disto, e de máis cousas.\nUnha novela que mistura a anticipación histórica, as intrigas palacianas e os enfrontamentos de bloques xeopolíticos co gusto polo luxo, a sensualidade apolínea e un revirado ideal de autosacrificio. Desvaríos de grandeza, sensibilidade desbordada e falsa modestia engalanan a un protagonista tan excéntrico, intrigante e antolladizo que só é superado polo seu propio autor, excelente enxeñeiro da palabra, de estilo efervescente e imaxinación sen límite.\nDefinida nalgunha ocasión como «fantapolítica vaticana e autobiografía confesional», neste caso obra e vida, protagonista e autor entretécense até niveis insospeitados, conformando un instrumento lexible que nuns anacos move á risa e noutros á sorpresa. Non por iso carece de entidade propia o protagonista, George Arthur Rose, futuro papa Hadrián VII, quen ao longo desta orixinal novela tenta pór orde nun mundo mal concertado, poboado por infantís brutáns con aficións bélicas e vulgares, e necesitado dun adaíl do bo gusto e do bo senso.\nPero volvamos a Corvo. Empeñado en ser sacerdote, ingresou no seminario en Roma, de onde foi expulsado pola súa falta de concentración no estudo e a súa conducta. A anciá duquesa Sforza Cesarini, inglesa casada cun duque italiano, adoptarao e imporalle o título de Barón Corvo, que el alternará coa súa enganosa sinatura Fr. Rolfe, doadamente confundible con frater Rolfe, ao xeito das sinaturas dos relixiosos. Sobrevivindo grazas aos calotes dados aos seus cada vez máis escasos amigos e benefactores e como escritor freelance, Rolfe-Corvo pasará os seus días entre Inglaterra e Venecia, onde entre amoríos con seminaristas e gondoliere, finará pobre aos 53 anos.


O novo combustible - Medancli\n» O Novo Combustible\nComprometidos coa eficiencia enerxética\nO novo combustible\nNos últimos anos, o consumo de enerxía creceu de forma relevante, isto é, sen dúbida, debido ao incremento do número de edificios, pero tamén as demandas permanentes para mellorar os niveis de habitabilidade e confort a través dos mesmos. Térmico en edificios, que establece directrices e criterios.\nTamén aumentaron significativamente as emisións de gases de efecto invernadoiro estímase que os sectores da construción e os transportes son responsables de dous tercios das emisións.\nDe acordo coa Estratexia de Aforro e Eficiencia Español 2004-2012, o consumo de enerxía distribúese principalmente entre 63% para aire acondicionado, 27% para auga quente, e 10% para a iluminación.\nA importancia destas cuestións para acadar os edificios máis sostibles e eficientes en termos enerxéticos, teñen promovido un novo regulamento nacional en relación ás instalacións, que prevé a eficiencia enerxética como unha premisa e representa unha mudanza nos sistemas de climatización.\nIsto reflíctese medidas como técnica da construción de código, a certificación enerxética dos edificios e, especialmente, no novo Regulamento de instalacións térmicas nos edificios, que fornece directrices e criterios para a eficiencia enerxética eo uso de enerxías renovábeis en novas edificios e rehabilitar así coma en aqueles que se rehabiliten.\nEspaña importa o 80% do consumo de enerxía primaria. Ademais, esta dependencia é aumentar, con implicacións non só por razóns económicas e comerciais implicados, pero tamén con efectos significativos no ambiente das nosas cidades, sendo especialmente de combustibles fósiles, con un alto nivel de emisións de gases de efecto invernadoiro.\nOs problemas de subministración de enerxía e preocupación co medio ambiente xera unha necesidade de aforrar enerxía e reducir as emisións contaminantes.\nSen embargo pensa un pouco de como bo ou xestionar axeitadamente esa enerxía, o aforro non só en termos económicos pero tamén, no que hoxe é tan importante para a preservación do medio ambiente.\nÁ escaseza e os prezos dos carburantes, conxugada co desexo de reducir as emisións de CO2, facendo as instalacións máis importantes con un alto nivel de eficiencia enerxética e sostenibilidade.\nIsto implica ter profesionais adestrado para implementalos sistemas para garantir alto rendemento das instalacións de que reducir as facturas de enerxía.\nA eficiencia, aplicado ás tarifas de enerxía, así, unha dimensión importante nestes tempos.\nPodemos dicir entón que estamos ante o novo combustíbel do futuro “a eficiencia enerxética "\n© Medancli 2013. Información mantida e publicada na internet por medancli.\nmedancli 2013 | Política calidad y medio ambiente | Puntocero | Créditos | Nota Legal


Intervención da presidenta do Parlamento, Pilar Rojo Noguera, na Solemne sesión conmemorativa do XXX aniversario do Parlamento de Galicia - Parlamento de Galicia\nIntervención da presidenta do Parlamento, Pilar Rojo Noguera, na Solemne sesión conmemorativa do XXX...\nIntervención da presidenta do Parlamento, Pilar Rojo Noguera, na Solemne sesión conmemorativa do XXX aniversario do Parlamento de Galicia\nINTERVENCIÓN DA PRESIDENTA DO PARLAMENTO NA SOLEMNE SESIÓN CONMEMORATIVA DO XXX ANIVERSARIO\n19 de decembro de 2011, 12.30h\nPresidente da Xunta de Galicia,\nMembros do Goberno,\nSeñoras e señores deputados,\nEx- Presidentes da Xunta de Galicia:\n- D. Gerardo Fernández Albor\n- D. Fernando González Laxe\n- D. Emilio Pérez Touriño\nEx- Presidentes do Parlamento de Galicia:\n- D. Tomás Pérez Vidal\n- D. José Mª García Leira\n- Dª Dolores Villarino Santiago\nDelegado do Goberno,\nEx- deputados/as do Parlamento de Galicia,\nAutoridades e representacións,\nSeñoras e señores,\nGallaecia fulget, “Brilla Galicia”.\nEsta expresión, escrita por Álvaro de Cadaval no 1544, atópase na inscrición que rodea ao claustro do Colexio compostelán de Santiago Alfeo, erixido por Alonso III de Fonseca para darlles estabilidade aos estudos creados a finais do século XV. Era o annus mirabilis de 1495, cando o mundo estaba a mudar e Galicia xa non era a fin da terra, senón un dos centros de atracción do orbe católico.\nHoxe, na conmemoración do trixésimo aniversario do Parlamento de Galicia, podemos dicir igualmente Gallaecia fulget, “brilla Galicia”, neste intenso e azaroso século XXI. E brilla, en parte, grazas ao seu Parlamento, que con orgullo, humildade e emoción me honro en presidir. Un brillo de modernidade que olla para o futuro sen esquecer estas tres décadas da súa historia, cheas de convivencia e progreso desde aquela sesión inaugural do 19 de decembro de 1981. Nela, o presidente da Xunta Quiroga Suárez afirmaba que estaban a escribir un “senlleiro e solemne acto” na “grande historia de Galicia”, e amosábase esperanzado e optimista. “É grande o desafío e longa a obra”, dicía. Non lle faltou razón. Tamén o presidente da Cámara alí elixido, Antonio Rosón, apelaba á responsabilidade, asumida cun espírito nobre e xeneroso. Era unha época de grande ilusión, pero tamén de certas desconfianzas e dúbidas ante a necesidade de asentar as institucións do Estatuto aprobado ese mesmo ano. Estabamos ao comezo da andaina da autonomía, que posibilitou a existencia do órgano parlamentario, pero que tamén se alimentou do mesmo cobrando sentido político grazas precisamente a el. Así, Parlamento e autonomía viviron e viven paralelos como conceptos interdependentes, necesitándose mutuamente.\nA desconfianza pronto quedou atrás, de xeito que se pode afirmar, sen dúbidas, que estes trinta anos foron os de maior desenvolvemento da historia de Galicia. O Parlamento comandou tal avance grazas ao esforzo dos seus deputados e deputadas, que souberon comprender a súa época e construír pontes entre a tradición e a modernidade, outorgándolle a esta Cámara a centralidade que lle corresponde no conxunto do sistema. Debo, por iso, manifestar o meu sentimento de homenaxe para todos eles, sobre todo para os que xa non están entre nós, aínda que o seu recordo sempre permanecerá latente.\nEsta conmemoración é proba da consolidación da nosa autonomía e da evolución do seu autogoberno, posible, en gran parte, por mor do afianzamento competencial. E todo isto desde a lealdade á Constitución e a solidariedade co resto de territorios. Son case oito lexislaturas nas que se construíu, e se está a construír, baixo a éxida desta Cámara, o ordenamento xurídico de Galicia, concretándose, dese xeito, o sentido da devandita autonomía política. A vitalidade deste poder lexislativo permitiu regular un amplo abano de sectores materiais que traducen o noso elenco competencial.\nO tempo transcorrido deulle ao Parlamento unha dimensión institucional que lle permite ser icono do poder público galego; engadiulle un aspecto garantista ao aparecer como instrumento para achegar as inquedanzas da cidadanía; reforzou a función representativa, propia do xenoma democrático; e proporcionoulle un papel simbólico das esencias da terra de Breogán. Este órgano converteu en cotiá a experiencia democrática e xerminou un poderoso corpo normativo para crear a arquitectura da Comunidade Autónoma nas marxes do predio constitucional, moitas veces desde o consenso e a unanimidade. No pazo do Hórreo, e antes no pazo de Fonseca e no de Xelmírez, adquiriron sentido innumerables iniciativas de mellora da vida dos nosos concidadáns. Podería dicirse que o Parlamento soubo nutrirse da realidade da súa época.\nDeste xeito, atopámonos nunha Cámara plenamente consolidada, que tentou asentarse na procura da excelencia e que se converteu no eixe básico para a conformación da opinión pública galega. Este poder lexislativo mostrou un alto rendemento institucional comprometido en todo momento cos valores democráticos e coas liberdades públicas.\nA Cámara asumiu unha función simbólica de xustificación do sistema, o que lle permitiu a este último dotarse dunha elevada estabilidade. Deste xeito este Parlamento logrou contribuír á identidade colectiva asumindo un forte referente político en continua interactuación coa súa comunidade.\nNo decorrer destes anos foise complicando progresivamente o funcionamento do sistema público nun xiro irreversible cara a unha realidade multinivel e unha gobernanza interinstitucional. Fomos quen de dar resposta a estes cambios de tanta relevancia para o desenvolvemento da Comunidade Autónoma. O Parlamento de Galicia asumiu protagonismo, por momentos destacado, en distintos foros de estudo e debate desta gobernanza multinivel, buscando a necesaria implicación nos procesos de toma de decisións, en especial a escala europea.\nEsta crecente complexidade da vida pública tamén nos obrigou a iniciar, primeiro, e logo profundar, en diversos mecanismos de ciberdemocracia, que están servindo para dinamizar a vida parlamentaria, as súas funcións e os seus valores. A implementación destes instrumentos dixitais prodúcese en varias fases, progresivamente, co obxecto de ir acadando os adecuados resultados sinérxicos. De todos modos, non esquecemos que se trata de medios instrumentais, non de fins en si mesmos. A esencia da democracia segue a ser o seu substrato axiolóxico de liberdade, pluralismo e participación.\nMartín Códax, o trobador medieval, recollía nas súas cantigas, ás veces trémulo, ás veces namorado, as excelencias das relacións persoais na terra atlántica. O Parlamento mantivo co pobo de Galicia unha relación de paixón que ben nos gustaría reflectir nestas composicións poéticas xa universais. A irreversibilidade do tempo non o posibilita, aínda que o diálogo, a transparencia e a xustiza nos permitirán albiscar este intento de deixar pegada na mellora da vida colectiva. A cohesión e a solidariedade serán os baluartes para conseguir novas efemérides como a que agora celebramos. Animo a todos a non rebaixar esta paixón e a traballar arreo e con ilusión para seguir ofrecéndolle os mellores froitos a esta terra á que nos debemos.\nAs fortalezas destes trinta anos son unha ensinanza para o labor do presente. Gratitude, por iso, para con todos aqueles e aquelas que nos precederon e que souberon dar exemplo co seu traballo e compromiso. As debilidades destes trinta anos servirán para corrixir os erros e mellorar as elevadas posibilidades das funcións parlamentarias. Este é o noso desexo de mellora continua.\nNesta época de crise e de aparición de novas lexitimidades, conmemoramos esta data coa determinación de afianzar a dimensión de servizo público do labor parlamentario reivindicando a súa esencia democrática, libre, representativa e tolerante. Deste xeito, estas tres décadas axudan a afrontar, desde o valor da experiencia, tales riscos e ameazas na procura do adecuado rol na escalada recente de novas formas de identificación e representación cidadá. Esta tarefa é ímproba, pero a nosa determinación poderosa para manter a proximidade co pobo ofrecéndolle canles multidireccionais de acceso, opinión e reivindicación. Como representantes do corpo electoral asumimos a permanente necesidade de actualización con rigor profesional e con ansía de aprendizaxe permanente. Soamente así fomentaremos a confianza da cidadanía en todos nós.\nNon cabe dúbida de que vivimos nunha época difícil para os sistemas políticos, sometidos a tensións e desaxustes ante demandas de todo tipo. A sociedade actual é unha sociedade esixente, formada, que reclama dos poderes públicos continuas respostas. Como xa dixen noutra ocasión, estes desafíos poden ser solucionados cun parlamento dinámico, áxil e moderno, que responda desde a calidade do seu traballo a esta situación na que a representación se atopa dispersa e fragmentada. O acercamento á cidadanía será garantía de éxito nesta elevada angueira que nos encomendou o corpo electoral, na procura dun diálogo continuo e fluído. Esta é a única vía para que o proceso de toma de decisións sexa xusto e adecuado á realidade do presente. Tamén a transparencia debe acompañarnos nas nosas tarefas para lograrmos niveis máis altos de confianza, corresponsabilidade e participación.\nAs funcións parlamentarias exercéronse de xeito eficaz estes trinta anos. Non obstante, no día de hoxe é precisa a súa actualización con base nunha nova lexitimación material asentada no correcto cumprimento delas. A función representativa necesita que o Parlamento sexa o verdadeiro foro global de encontro que congrega con obxectividade a pluralidade colectiva. Pola súa vez, a función lexislativa debe apostar polas ideas citadas de transparencia e proximidade aos cidadáns. E a función de control ten que ser porosa coas modalidades atípicas e difusas de tal control. Deste modo, lograremos lexitimarnos por razón da nosa actividade. O recurso ás tecnoloxías daranos posibilidades antes inexistentes para dinamizar a participación e captar algúns dos esquemas poliédricos do pluralismo deste século.\nSeñorías, un acto como o de hoxe afianza a nosa vontade de traballar intensamente en beneficio de Galicia e alimenta as forzas para facer do Parlamento o faro que alume o camiño da nosa comunidade e o espello que reflicta as virtudes do noso pobo.\nBrilla Galicia, e o seu Parlamento está de festa. Parabéns a todos as galegas e galegos.\nO Parlamento de Galicia designa aos seus representantes para defender no Congreso a Proposición de lei de transferencia da AP-9\nO Parlamento de Galicia aproba a Lei de Orzamentos da Comunidade Autónoma para 2021


Lugo USC Campus de Lugo\nEstudantes da Facultade de Veterinaria de Lugo, o pasado luns. XESÚS PONTE\nA medida é unha consecuencia da "planificación" desenvolvida pola propia institución académica para facilitar o inicio do curso\nProfesores do Campus de Lugo, que depende da Universidade de Santiago de Compostela, están a gravar as súas clases para garantir que todos os alumnos matriculados nos diferentes graos teñan acceso á docencia, con independencia de cal sexa a situación na que se atopen por mor da pandemia da covid-19.\nSegundo informou a vicerreitora de Coordinación do Campus de Lugo, Montserrat Valcárcel, a institución académica ha habilitado en cada centro os equipos necesarios tanto para gravar as clases como para impartilas en liña, aínda que se manteña tamén a actividade docente presencial.\n"É unha demanda dos alumnos que están nestes momentos en corentena", dixo, pero tamén unha consecuencia da "planificación" desenvolvida pola propia institución académica para facilitar o inicio do curso.\n"Comezamos con normalidade, dentro desta situación anormal", confesou a vicerreitora, quen explicou que nas facultades do campus de Lugo, ademais de cumprir "con todas as medidas sanitarias", desenvolveuse unha "planificación e un protocolo" adaptado a cada centro.\nAsí, ademais de manter a distancia de seguridade, cada alumno "ten asignado un asento dentro da aula", que ten que ser rexistrado previamente a través da "Secretaría Virtual".\nTamén hai en cada centro "unha aula covid", que é un espazo habilitado para que "se alguén se atopa mal nun momento dado" poida estar "illado" mentres se avisa ás autoridades sanitarias.\nProfesores do Campus de Lugo gravan clases para os alumnos en...


+23° +22° +21° +18° +19° +20°\n+14° +14° +13° +16° +17° +17°\nEntérate das últimas novidades.\nCampionato de España Dobles de pitch&putt 2022\nCampionato Galego Xuvenil de Pitch&Putt 2022\nCampionato Galego de parellas 2022\nFinal Liga Empresas 2022\nTorneo Masters Hoyo 0\nRanking Galego de pitch and putt en Barbanza\nFinalizada 3ºX.Puntuable Liga empresas 2022\nVisita o noso blogue\nUn dos mestres con máis experiencia de España, Javier Ybarra, será o encargado de ensinar aos teus fillos a modalidade de golf Pitch & Putt. Poden inscribirse nenos e neas de 6 a 12 anos e adolescentes de 13 a 18 anos. Xuntos compartirán momentos únicos en plena natureza, comezando dendo o nivel de iniciación ata o hándicap máis baixo. Informate dos horarios e deixa que os máis pequenos se inicien e desfruten do Pitch & Putt.\nESCOLA INFANTIL, infórmate\nPara os máis maiores, Barbanza Golf ofrece un servizo completo de Pitch & Putt para iniciados/as, clases avanzadas e tódolos aspectos básicos para introducirte neste modalidade de golf. Dirixido aos amantes da natureza que lles gusta practicar deporte ao aire libre, ofrecemoslle a oportunidade de coñecer o Pitch & Putt. A ubicación ademáis é perfecta para aqueles que queiran desconectar e estar en contacto ca natureza.\nO noso mestre, JAVIER YBARRA SAN MARTÍN, comezou a sua vida no mundo do golf da man do seu pai, Javier Ybarra Aresti, do que herdou o seu gran amor e paixón por este deporte o que adicou toda a súa vida.\nOs seus primeiros contatos co golf foron no Club de Puerta de Hierro en Madrid.\nNos anos 70 trasladáronse a Santiago de Compostela donde crearon o primeiro campo de golf no Real Aero clube de Santiago en Lavacolla e conseguiron unha gran afición.\nDurante os seus anos como profesional do golf xunto co seu pai en Santiago iniciaron no golf a moitos dos que hoxe en día son grandes campións neste deporte en España.


A Deputación e o Concello de Carballo cofinancian un plan para a mellora da seguridade viaria nos pasos de peóns\nconcellos 15 de Xuño de 2018\nAs actuacións previstas prestarán especial atención aos pasos que se atopen nas proximidades de colexios, parques, centros de saúde e lecer\nAs actuacións previstas levaranse a cabo nos pasos de peóns situados nas rúas Compostela, Vázquez de Parga, Luís Calvo, Daniel Castelao, Fomento, Gran Vía, do Sol, Berdillo, Poniente, Fábrica, Perú (centro comercial), Vicente Risco e Río Anllóns, e nas avenidas Milagrosa, Finisterre, Malpica, Razo e Ponte da Pedra\nO pleno da Deputación da Coruña aprobou por unanimidade de todas as forzas políticas, un expediente modificativo de créditos por importe de 11,5 millóns. Destes fondos, algo máis de 4,36 millóns de euros destinaranse a financiar numerosos investimentos financeiramente sustentables nos concellos da provincia.\nEntre eles, destaca unha subvención nominativa de 160.000 euros para a mellora da seguridade viaria nos pasos de peóns do casco urbano de Carballo. A Deputación financia o 79,44% do custo total do proxecto, fixado en 201.404,95 euros.\nO Concello de Carballo, seguindo o seu plan de estratexia de mellora e xestión do espazo público e da mobilidade, manifestou a súa necesidade dunha intervención urxente para mellorar a seguridade viaria nos pasos de peóns, prestando especial atención aos que teñen unha maior intensidade de peóns e maior tráfico rodado.\nAs obras centraranse nos pasos que se atopen nas proximidades de colexios, parques, centros de saúde e lecer, vías principais da localidade, interseccións perigosas, así como naqueles nos que se rexistrara algún accidente motivado pola falta de visibilidade, realizando un plan definido de prioridades para corrixir deficiencias.\nEn concreto, as actuacións previstas levaranse a cabo nos peóns situados nas rúas Compostela, Vázquez de Parga, Luís Calvo, Daniel Castelao, Fomento, Gran Vía, do Sol, Berdillo, Poniente, Fábrica, Perú (centro comercial), Vicente Risco e Río Anllóns, e nas avenidas Milagrosa, Fisterra, Malpica, Razo e Ponte da Pedra.\nMelloras na iluminación e sinalización\nNeste sentido, levarase a cabo unha mellora da iluminacións dos pasos de peóns que consistirán en substituír as luminarias existentes por unhas de maior potencia cando estas estean situadas a menos de sete metros do paso de peóns. No caso de atoparse máis lonxe, instalarase un novo punto de luz que estará formado por unha columna cilíndrica de seis metros de altura, na que se colocará un proxector concentrador de luz que ilumine o paso de peóns.\nSeguindo nesta liña, mellorarase a sinalización, tanto horizontal coma vertical. A mellora proposta é a de pintar os pasos de peóns con pintura termoplástica en frío en dúas cores, branco e vermello, co obxectivo de facer máis visibles os pasos de peóns, sobre todo en condicións meteorolóxicas adversas. Ademais, complementarase coa instalación de captafaros reflectantes a unha cara no fronte de cada banda de cor branca.\nNo referente á sinalización vertical, procederase á instalación de paneis luminosos con sinalización homologada de paso de peóns e que ademais incorpore un texto tamén luminoso, que advirta da presenza do peón ao condutor. Os sinais luminosos prenderanse só cando exista unha presenza do peón, para iso será necesaria a instalación dun detector de presenza volumétrico en ambas marxes da beirarrúa, de xeito que cando o peón sexa detectado, informarán ao condutor da súa presenza no paso de peóns.\nPor último, instalaranse medidas de calmado de tráfico, que reduzan a velocidade dos vehículos, mediante a instalación de pasos de peóns elevados a base de mesturas bituminosas en quente. Esta actuación, levará aparellada a realización de obras auxiliares de adaptación das beirarrúas á nova rasante do paso de peóns, e a instalación de dous novos sumidoiros para conectalos á rede de pluviais ao quedar interrompida a drenaxe lonxitudinal polo paso de peóns elevado.


O modo escuro chega ao iPhone e ao teu teléfono Android, como activalo | Novidades sobre gadgets\nO modo escuro chega ao iPhone e ao teu teléfono Android, como activalo\nPaco L Gutiérrez | | xeral, WhatsApp\nPor fin o temos o modo escuro chegou a WhatsApp para iOS e Android. Grazas á última actualización dispoñible para ambos sistemas, cambie a interface para que se adapte ao tema escollido, xa sexa escuro ou claro. Unha característica que leva en beta desde hai un tempo e moitos usuarios estaban ansiosos por ver os finais.\nAplicacións como Telegram levan moito tempo dispoñible con este modo, WhatsApp estivo pedindo, algo que non entendemos moi ben xa que é unha das aplicacións máis populares do mundo, por non dicir o que máis. O modo escuro implementouse nos dous sistemas durante 6 mesesIncluso outras aplicacións populares como Instagram levan semanas en modo desbloqueado.\nFoi en maio do ano pasado cando comezamos a ver o modo escuro en Android e durante a presentación de iOS 13 do ano pasado Apple anunciou o modo escuro como unha mellora para os ollos dos usuarios en condicións de pouca luz. Na miña opinión, isto é certo, xa que sobre todo cando estamos na cama e usamos o terminal poderiamos molestar ao noso compañeiro, agora co modo escuro as cousas cambiaron e, se tamén temos o modo nocturno activado, a visión será perfecta e os nosos ollos e o noso compañeiro agradecerano.\n1 Como é este modo escuro en WhatsApp\n2 Como activalo para iOS\n3 Como activalo para Android\nComo é este modo escuro en WhatsApp\nWhatsApp nunca foi unha aplicación que destaque polo seu deseño, aínda que sempre se caracterizou polo minimalismo, isto non cambia co seu novo modo escuro. Só nos permite escoller entre o tema escuro ou o tema claro. As zonas que antes eran claras ou case brancas agora son grises moi próximas ao negro. Evidentemente, o texto vólvese branco ou grisáceo en lugar de negro e en áreas específicas, como avisos de que a conversa está cifrada, o texto ten un ton dourado. No modo claro, estas solicitudes son negras sobre un fondo dourado. As burbullas que xorden das mensaxes tamén cambiaron, as do remitente son dun verde máis escuro e as do receptor un ton gris.\nComo activalo para iOS\nPara ter este modo escuro dispoñible no noso iPhone é fundamental actualizar a aplicación á última versión. que podes descargar desde a App Store. Por outra banda, é esencial ter o noso iPhone actualizado a iOS 13, xa que é aquí cando Apple incorporou o modo escuro esperado na súa interface.\nCoa aplicación actualizada nun iPhone con iOS 13, todo o que tes que facer para activar o modo escuro en WhatsApp é activalo en iOS, é dicir, activa-lo desde a configuración do sistema do iPhone na sección de pantalla. Tamén se pode activar a través do atallo do Centro de control ou automaticamente se o tes configurado. segundo a hora ou a posición do sol. WhatsApp amosarase automaticamente a medida que o deixamos configurado e deste xeito quedará totalmente integrado coma se fose unha aplicación nativa.\nComo activalo para Android\nEn Android os pasos son similares, con Android 10 o modo escuro pódese sincronizar co modo sistema para que cambie automaticamente. Tamén é posible seleccionar manualmente o modo escuro ou o modo claro. Ten que ter a última versión de WhatsApp para Android instalado.\nPara cambiar o modo de interface, vaia á configuración e seleccione "Chats". Dentro desta sección en 'Tema' atoparemos as opcións de 'Luz' (luz) e 'Escuro'. Só ten que premer "Aceptar" para confirmar o modo escollido. Nalgúns terminais puidemos observar que o modo escuro de WhatsApp non está dispoñible Coa aplicación actualizada, hai varias opcións para iso. Que a actualización co modo escuro aínda non chegou para o seu terminal, ás veces as actualizacións desenvólvense de xeito escalonado. A segunda opción é que Facebook aínda está probando e, polo tanto, outorga aleatoriamente a opción a algúns usuarios. Nos dous casos, o único que hai que facer é esperar.\nCamiño completo ao artigo: Novidades sobre gadgets » xeral » O modo escuro chega ao iPhone e ao teu teléfono Android, como activalo\nDisney +, todo o que necesitas saber antes do seu lanzamento\nOs mellores trucos para Word


Os Centros de Información á Muller estrean servizo de Teletraducción\nTrece Centros de Información á Muller da provincia de Pontevedra serán os primeiros en incorporar o servizo de teledraducción, que ofrece sen custe a Secretaría Xeral da Igualdade, para mellorar a atención das mulleres e vítimas de violencia de xénero inmigrantes. Trátase dos CIMs de Pontevedra, Poio, Silleda, A Lama, Vigo, Porriño, Gondomar, Moaña, Soutomaior, Redondela, O Grove, Cambados e Pontecaldelas, que contarán cun novidoso sistema de teletraducción a 51 idiomas.\nO servizo entrará en funcionamento ao abeiro dos convenios de colaboración entre Igualdade e os respectivos concellos asinados a semán pasada nas delegacións da Xunta de Galicia en Pontevedra e Vigo, con asistencia da titular de Igualdade da Xunta, Susana López Abella; os delegados territoriais da Xunta, José Manuel Cores Tourís e Lucía Molares, e representantes de once dos concellos implicados na iniciativa.\nEstá prevista para as vindeiras semanas a sinatura dos correspondentes ás provincias da Coruña, Ourense e Lugo, ampliando deste xeito o sistema a toda a comunidade autónoma.\nTras acreditar a utilidade da teletraducción aplicada ao Teléfono de Información á Muller durante un ano, Igualdade decidíu facela extensiva á rede de CIMs de Galicia, ás casas de acollida que asisten ás vítimas de violencia de xénero e ás entidades e ONGs que desenvolven a súa actividade solidaria neste eido, ás que se comunicou o pasado mes de setembro a posibilidade de adherirse sen coste algún.\nAs novas características poboacionais derivadas da inmigración motivaron á Administración autonómica a mellorar as técnicas para unha eficaz atención ás usuarias, con independencia da súa lingua. A teletraducción está pensada para dar apoio a unha parte da poboación que ten dificultades engadidas para acceder aos recursos existentes, formada polas mulleres inmigrantes residentes en Galicia, e ten entre as principais vantanxes reducir o estrés producido pola barreira idiomática e facilitar unha comunicación verbal máis eficaz, que resulta determinante nos casos de consulta por violencia de xénero.\nA través da plataforma de teletraducción, estas mulleres terán a seguridade dun acceso axeitado á información e aos recursos dispoñibles, sobre atención psicolóxica, prestacións económicas, centros de acollida ou asesoramento xurídico. O sistema permite ás usuarias comunicarse telefónicamente cunha intérprete, desde calquera centro no que se atopen, ben sexa un CIM, unha casa de acollida ou calquera entidade adherida; así como o establecemento de chamada a tres, para que interactúen a usuaria, a persoa profesional da entidade e a intérprete.\nActividades do CIM Igualdade Violencia de Xénero


Un estudo vincula o envío de SMS eróticos con relacións de risco entre adolescentes - Código Cero - Diario Tecnolóxico de Galicia\nUn estudo vincula o envío de SMS eróticos con relacións de risco entre adolescentes\nmércores, 19 de setembro do 2012 Raquel Noya\nSe Olvido Hormigos, a concelleira do PSOE da localidade toledana de Los Yébenes que estivo preta a dimitir logo de que se difundira publicamente un vídeo erótico seu, coñecera os riscos do sexting antes de telo enviado, probablemente non se tería metido na enleada que se meteu e evitaría que hoxe estivésemos citándoa nesta nova.\nA fin de contas, Hormigos é maior de idade e o que faga na súa intimidade é cousa súa, porén a cousa tórnase moito máis preocupante se a práctica se estende (como de feito está a suceder) entre os e as adolescentes de todo o mundo.\nSegundo un estudo encargado polos Centros para o Control e a Prevención de Enfermidades de Estados unidos (CDC), un de cada sete estudantes de secundaria de Los Ángeles ten enviado unha mensaxe ou foto con contido sexualmente explícito a través do seu móbil, unha práctica que, segundo o informe, “incrementa as probabilidades de ter problemas relacionados”.\nA investigación baséase nunha enquisa realizada en 2011 e publicada pola revista Pediatrics, e os seus resultados indican que os adolescentes de Los Ángeles que enviaran mensaxes subidas de ton “tiñan sete veces máis posibilidades de ser sexualmente activos que aqueles que dixeron que nunca enviaran mensaxes eróticas”, co conseguinte risco para a saúde se non se toman as medidas de prevención axeitadas.\nO que verdadeiramente pretendían saber os investigadores era se existe un vínculo entre o sexting (envío de SMS con contido sexual) e asumir riscos co corpo, e segundo o director do estudo e investigador en redes sociais da Universidade de Southern California en Los Ángeles, Eric Rice, “a resposta é afirmativa”.\nO estudo arrebola que algo máis do 40% dos adolescentes con smartphone afirmou manter relacións sexuais, pero só dous terzos admiten usar preservativos.\nEn resumo, e segundo as conclusións dos investigadores, “o envío de mensaxes de contido erótico semella ser un reflexo ou un indicio dun comportamento sexual real, e o que fan nas súa vidas ao estar desconectados é o que fan nas súas vidas cando están conectados”, espetaron.\nAsemade, existe a preocupación de que esas fotos rematen en Internet e de que se acose aos adolescentes, ou de que os estudantes que reciben mensaxes de texto sexualmente explícitos puideran ser acusados de pornografía infantil.\nO CPEIG entrega os seus galardóns nunha noite da informática galega semi-presencial\nA Xunta destinou 31 millóns de euros en axudas á dixitalización dende o inicio da pandemia\nMovistar Fusión incrementará a velocidade da súa fibra óptica\nR salienta a importancia da Intelixencia Artificial para avanzarmos en competitividade\nUn OMV ofrece chamadas e datos ilimitados no móbil por 25 euros/mes\nChega á Rede Camiñares, novo audiovisual do fondo de proxectos Xacobeo 2021


A AUTORIDADE PORTUARIA APROBA O PROXECTO DE NAVANTIA PARA CONSTRUÍR MONOPILES XXL – Autoridade Portuaria de Ferrol – San Cibrao\nA AUTORIDADE PORTUARIA APROBA O PROXECTO DE NAVANTIA PARA CONSTRUÍR MONOPILES XXL\nO Consello de Administración deu luz verde esta mañá á reforma das instalacións do estaleiro de Fene para as novas estruturas de eólica mariña\nO organismo que preside Francisco Barea valorou para modificación non substancial da concesión «os beneficios que xerará na economía local»\nO proxecto contempla a remodelación de zonas de almacenaxe e de cabinas de chorreado e pintura, e a adaptación de talleres de bloques planos\nFerrol, 4 de febreiro de 2022\nO Consello de Administración da Autoridade Portuaria de Ferrol-San Cibrao deu esta mañá luz verde ao proxecto de Navantia para a reforma do estaleiro de Fene que lle permitirá a construción de estruturas de eólica mariña de grandes dimensións (monopiles XXL). O consello aprobou unha modificación non substancial da concesión que ten Navantia nese emprazamento o que lle posibilitará rémoa-delación de zonas de almacenaxe e de cabinas de chorreado e pintura, e adaptación de talleres de bloques planos. Ademais, esta iniciativa da compañía naval engadirá 6.000 metros cadrados en novas construcións, que se completarán aos 120.000 xa existentes no recinto.\nO organismo que preside Francisco Barea tivo en conta na súa decisión «os beneficios que a súa execución carrexarán á explotación da concesión e do porto —dado que estas obras permitirán a construción por parte de Navantia de grandes proxectos de eólica mariña que reportarán tráficos de mercadorías e a chegada de grandes buques ás instalacións da autoridade portuaria—, ademais dos beneficios que xerarán para a economía e o emprego comarcal».\nAsí mesmo, entre outras cuestións, o consello ratificou a solicitude de Endesa para outorgarlle o título habilitante provisional da prestación do servizo portuario de manipulación de mercadorías (mercadoría xeral e graneis, excluíndo mercadorías perigosas) no porto exterior de Ferrol, tanto no seu terminal como na zona de atracada próxima á terminal. E a renovación da liña de media tensión entre o centro de transformación “Cristo” e o “Espartero”.


Temas: ALBERT RIVERA MIGUEL LORENZO VOX PODEMOS PPDEG CIUDADANOS PSOE SENADO FEIJóO EDITORIAL XERAIS PP\nPor E.P. | A CORUÑA | 29/03/2019 | Actualizada ás 19:04\nO presidente do PPdeG e titular do Executivo galego, Alberto Núñez Feijóo, apelou a concentrar nestas eleccións xerais o voto ao redor desta formación co obxectivo de quitar da Moncloa a un Pedro Sánchez dedicado a "criticar ao PP e alimentar o seu ego".\nFeijóo, aos 10 anos da súa primeira vitoria\n"O que queira un goberno do PP que vote ao PP e os que queren un goberno de Sánchez que voten a calquera", sentenciou ante unhas 600 persoas na Coruña na presentación dos candidatos ao Congreso e ao Senado por esta provincia, entre eles as súas cabezas de lista, Marta González, e Miguel Lorenzo, respectivamente.\nPara concentrar o voto ao redor dos populares, fixo un chamamento tanto á xente que votou a Ciudadanos nas últimas xerais como "á que quedou en casa" e aos que apoiaron aos socialistas. "O voto do PSOE alimenta ás mareas", argumentou a este respecto.\nAdemais, reivindicou ao PP como unha formación "con propostas" fronte a un Sánchez que se dedica "a criticar ao PP e alimentar o seu ego"; uns nacionalistas "que fregan as mans porque saben que os necesitan"; un Podemos "que critica ao PP e pide ministerios"; un presidente de Ciudadanos, Albert Rivera, que "pide ministros a Casado" e unha formación, Vox, "que critica ao PP e reivindica o uso das armas".\n"Coa división do voto, só lle saen as contas a Sánchez e, por iso, está a encantado con Vox e Ciudadanos", dixo tamén nunha intervención na zona do Parrote e no que aproveitou a presenza dun cruceiro para facer un símil marítimo sobre a xestión do PP. "Foi un transatlántico nos momentos de dificultade e zozobra", engadiu a este respecto.\n"ESCANOS CON VOTOS"\nPor outra banda, instou a non crer as enquisas "feitas a medida" para o presidente do Goberno. "Nin as que din que a suma deste, daquel e doutro e o PP darán un goberno ao PP [...] Esa maioría de votos se non a unimos nunha candidatura, pódese converter nunha minoría de escanos, interésannos os escanos con votos", insistiu.\nNo seu discurso, tivo, así mesmo, reproches para a xestión do Goberno socialista, ao que acusou de pór "escusas" para que Galicia non poida investir o seu superávit. Na mesma liña, cuestionou que anuncie este venres a construción das fragatas F-110. "Cando xa deberían estar a se construír", manifestou vinculando o anuncio coa proximidade das eleccións xerais.\n"A Pedro Sánchez impórtalle tanto Galicia como a ERC, Bildu e Herri Batasuna", insistiu Feijóo, que fixo extensiva esta afirmación ás "multimareas de Podemos", a Ciudadanos e a Vox. "Nada", aseverou. En particular, de Vox cuestionou que o seu presidente, Santiago Abascal, presente a "a súa tía do País Vasco" por Ourense. "Aquí non lle vai a votar nin a súa tía", recalcou con ironía.\nNo acto, falaron tamén as cabezas de lista ao Congreso e ao Senado pola Coruña, Marta González e Miguel Lorenzo, respectivamente. Marta González remarcou o feito de que tres mulleres encabecen a lista. "O partido que presenta máis mulleres e sen necesidade de presumir de nada", afirmou.\nTamén criticou a política de Pedro Sánchez, cuns orzamentos "deseñados para contentar aos independentistas e non para atender as necesidades do país". "Outra forma de gobernar é posible", insistiu. Á súa vez, Lorenzo explicou que se presenta para "defender os grandes problemas deste país", entre os que citou "a defensa" da Constitución, a unidade de España ou impulsar un pacto educativo.\nO PP, "VALOR SEGURO"\nXa o presidente provincial do PP coruñés, Diego Calvo, reivindicou a este partido como "un valor seguro" para xestionar "con eficacia". Tamén recalcou que estas son as eleccións "máis importantes". "Queremos un goberno en España como o de Feijóo en Galicia". Mentres, en alusión ao recente acto de Ciudadanos na Coruña, dixo que "non nos van a enganar porque falen dous minutos en galego".\nPola súa banda, a candidata á Alcaldía da Coruña, Beatriz Mato, criticou ao alcalde herculino, Xulio Ferreiro, ao que acusou de "sectarismo" polo feito de que o goberno local impedise celebrar o acto do PP nos xardíns de Méndez Núñez, finalmente celebrado no Parrote. "Empeza a cheirar a perdedor", asegurou.


Os socialistas emprazan a tódalas forzas políticas a apoiar a reforma laboral consesuada con tódolos axentes implicados, para impulsar e dignificar o emprego |\nHome Política Os socialistas emprazan a tódalas forzas políticas a apoiar a reforma laboral consesuada con tódolos axentes implicados, para impulsar e dignificar o emprego\nLugo, 13 de Xaneiro de 2022. Os socialistas anunciaron hoxe que presentarán mocións en Concellos e Parlamentos autonómicos para apoiar a reforma laboral e o diálogo social. Así o avanzaron hoxe en rolda de prensa os deputados lucenses no Congreso, Ana Prieto e Javier Cerqueiro, que remarcan “que este acordo histórico contribúe en impulsar a creación de emprego estable e de calidade, para atallar a precariedade e o desemprego no noso país. Por iso pedimos altura de miras para apoiar esta Reforma baseada no diálogo, para que nos permitirá avanzar cara a unha recuperación xusta, e para que España, Galicia e Lugo sigan medrando.”\nPrieto e Cerqueiro abundaron na súa comparecencia nas vantaxes deste acordo laboral. Por unha banda “refórmase a lexislación laboral en España modernizando as relacións laborais para facer máis competitiva a economía española, e por outra banda, contribúe a dar máis garantías aos dereitos das persoas.”, argumentan.\nEntregados os premios do Certame de Postais Nadal 2021 de Burela


Con motivo do Día Europeo pola Igualdade Salarial de mulleres e homes que se celebra o 22 de febreiro, desde A Asemblea de Mulleres do STEG denunciamos as grandes desigualdades salariais e manifestamos o noso dereito á igualdade, esiximos que se arbitren medidas e modificacións legais necesarias que permitan lograr a igualdade salarial como paso fundamental para unha igualdade real entre mulleres e homes.\nAs distintas reformas laborais, e en particular a última, profundaron máis aínda na fenda salarial e aumentaron a precarización das mulleres nun mundo laboral no que xa ocupaban máis postos de traballo a tempo parcial; ao mesmo tempo que supuxeron un paso atrás en leis tan importantes como a de Promoción da Autonomía Persoal e Atención ás persoas en situación de dependencia, o que supón perder miles de cotizacións de mulleres cuxa única forma de acceder aos seus dereitos laborais era ter recoñecida a súa actividade como coidadoras. Os recortes seguen tendo maior repercusión para as mulleres.\nSe nos paramos nos datos sobre a taxa de paro, segundo as estatísticas do SEPE, e tomando como referencia as cifras do último trimestre do ano anterior, a taxa de paro en mulleres supera en máis de 500.000 desempregadas á de homes. Ademais as mulleres en España concentran as tres cuartas partes do emprego a tempo parcial. O 60,1% das mulleres que traballan a tempo parcial en España fano de xeito involuntario, fronte a só o 25,7% da Unión Europea. Ademais, entre as/os profesionais inactivas/vos que o están para poder atender distintas responsabilidades familiares, as mulleres seguen sendo a inmensa maioría, o 93,5%. Pero, sen dúbida, onde a discriminación é máis evidente é en materia retributiva. As mulleres cobramos de media un 14,9% menos que os homes ( en primeiro lugar porque en educación se cobra menos que en postos do mesmo nivel noutros sectores da administración e en segundo lugar porque pese a estar e ducación amplamente feminizada a maior parte dos postos de dirección están ocupados por homes).\nSe isto non supuxese xa en si un agravio, a fenda salarial entre mulleres e homes no noso Estado está á cabeza en Europa, acentuándose en mulleres de maior idade. Estímase que a brecha salarial supera o 20%. Os principais factores que afectan á fenda salarial son a idade e a descendencia. A maior idade nas mulleres maior é a diferenza no seu salario, chegando a percibir un 16,2% menos que os homes. A fenda aumenta ao aumentar o número de fillas e fillos: un 14% cun descendente, e alcanza o 18% con dous ou máis fillas e fillos.\nSeguimos sendo as mulleres quen asumimos os coidados, a maioría dos permisos de maternidade, excedencias e permisos non retribuídos por coidado de fillas e fillos, son solicitados por mulleres. Entre os 35 e 45 anos son 96.500 mulleres fronte a 10.000 homes as que piden redución de xornada; cando vemos estes datos en función do número de descendentes a cifra dispárase máis aínda. Existen ademais escasas solucións para a conciliación. As medidas de conciliación concéntranse na oferta de servizos complementarios entre ellas o aumneto de horas de escolarización.\nHai unha baixa colaboración da administración e empresas privadas que non substitúen as baixas laborais ou os permisos como o de lactación ou a redución de xornada por coidados de fillas e fillos menores, o que acaba xerando así a culpabilización das mulleres. Ademais, tanto as empresas privadas como a administración pública poñen obstáculos á petición de permisos, especialmente ao persoal interino e temporal, especialmente vulnerable.\nPor todo iso, desde a Asemblea de Mulleres do STEG consideramos que é necesario rearmar a conciencia crítica sobre os mecanismos de perpetuación das desigualdades, así como romper cos estereotipos de xénero que impregnan a nosa sociedade e abrila en igualdade de condicións e de dereitos. Ademais, faise necesario arbitrar medidas urxentes que permitan ás mulleres acceder a un emprego de calidade, esixindo a aplicación das leis en materia laboral, cos Plans de Igualdade e convenios colectivos que contribúan a erradicar as discriminacións, así como establecer maior número de permisos por coidado de fillas e fillos e redución das xornadas laborais que permitan ás persoas proxenitoras atender á crianza no ámbito familiar.


Manuel Bragado: "Poucas cidades saben facer automóbiles e libros; Vigo é unha delas" - Faro de Vigo\nManuel Bragado: "Poucas cidades saben facer automóbiles e libros; Vigo é unha delas"\n"Dende hai 20 anos busco unha definición do que é a identidade de Vigo", defende o exeditor de Xerais sobre os artigos que publica en FARO e agora recolle nun libro\nManolo Bragado, onte en Vigo, unha das súas patrias, xunto á infancia. // José Lores\nManolo Bragado (Vigo, 1959) ten o pasado inzado de lembranzas que arrecenden, de recordos que sempre parecen acariñados polo sol inda que falen da néboa. O neto do carpinteiro Suso Beleiro e da vendedora Maruja que se colaba no cinema Disol das Travesas para ver as películas estréase como escritor de libro en Xerais. Quen o diría da persoa que dirixiu que plumas enchouparían a tinta dos libros da devandita editorial dende 1994 ata 2018. O seu primeiro libro leva o título "Vigo, puro milagre", collido de prestado a Celso Emilio Ferreiro e que presenta unha escolma dos artigos publicados en FARO DE VIGO nos últimos anos. Agora, aparecen xuntiños como un exercicio de memoria, xornalismo e historia.\n-É curioso que despois de capitanear Xerais do ano 1994 ó 2018, este sexa o seu primeiro libro. Tanto tempo de espera foi por pudor, falta de tempo...\n-Durante todo ese periodo de 28 anos da miña vida adiqueime ó labor de editor. Ese foi o agasallo que me deu a vida, comunicar os textos doutros e non os meus. Sen embargo, durante 20 anos, publiquei nas páxinas de FARO DE VIGO "Campo de Granada" e esa é a miña contribución escrita a ese periodo. Agora recollemos unha pequena escolma dese traballo que ten moito da miña visión como editor. Trátase dunha ollada de gran angular sobre a sociedade e focalizada en Vigo como a primeira patria e espazo para construí-lo futuro.\n-Agora, é coordinador nos colexios de Laredo e Cedeira (municipio de Redondela). Non bota de menos a editorial?\n- (Risos) Indubidablemente, é inevitable ter saudades daquel oficio, do espazo e das persoas coas que compartiches tantas ansias, tantos soños... A verdade é que tamén descubro e aprendo cousas novas, algo que me ilusiona é compartir traballo con persoas máis novas ca min, das que aprendo.\n-Ledicia Costas compara o libro cun "ceo nocturno onde explotan mandalas de cores". Vostede por que cre que gustan tanto os seus artigos?\n-Os artigos sempre están escritos en primeira persoa. Nestes 20 anos , decidín crear unha voz que comunicase afecto e proximidade. Ó mesmo tempo, pretendín como editor pero coa mentalidade de profesor que os meus textos puideran ser utilizados en calquera aula, sempre coa intencionalidade didáctica de axudar a entende-lo tema que se trata. Para iso, hai que documentarse e reinventar o xénero da crónica, que era o que eu pretendía dende o xornalismo literario e de opinión. Achegarse á mirada do local cun grande angular é difícil, require mesura e firmeza. As miñas opinións, nalgúns momentos, molestaron ós responsables locais das alcaldías.\n- Quere dicir que ás veces se sentiu criticado e presionado dende fóra?\n-Creo que tiven a fortuna de exerce-la opinión dende unha posición independente e modesta. Eu son de pensamento nacionalista e de esquerda; pero, desde 1992 que abandonei o PSG-Esquerda Galega non militei noutro partido. É complexo mante-la independencia pero é un valor da cidadanía. Houbo moitos artigos complicados e sempre contei co respaldo da empresa e a dirección do periódico. A miña columna existe grazas a Ceferino de Blas, Juan Carlos da Silva e a Rogelio Garrido, directores do FARO; e tamén grazas ó cariño de Jesús Portela. Eles foron os meus cómplices neste espazo en lingua galega.\n- Vostede pensa que a liberdade de expresión está en perigo neses momentos?\n-A liberdade de expresión está sempre en perigo se ós cidadáns os privan dos dereitos de exercela. Hai posicións políticas que se viven nestes momentos que son para estaren preocupados porque defenden cercenar eses dereitos. Tamén hai outra forma de pór en perigo a liberdade de expresión que é a autocensura pola presión que se exerce sobre as persoas que publican os textos. É un puxilato que hai que manter.\n- Leva 1.000 artigos de "Campo de Granada" e neste libro recolle uns 75. Lin que vostede ofrece neles "unha teoría de Vigo", unha "guía sentimental" polo que é a cidade.\n-Nesta columna, botei man da memoria familiar, da miña infancia, da miña familia que está en Vigo dende hai cen anos. Nós somos emigrantes, meu avó era un emigrante zamorano trasladado á cidade en 1919. Tamén teño familia do Val do Fragoso. Eles foron as miñas fontes de memoria.Eu, dende hai 20 anos, busco unha definición do que é a identidade da cidade. As mellores aproximacións fixéronas os poetas. Otero Pedrayo falaba do famoso Vigo periurbano. Ese é o meu Vigo, o Vigo rebelde e dinámico no que naceu Siniestro Total. É a cidade do automóbil. Hai poucas cidades que saiban facer automóbiles e libros; Vigo é unha delas pero estamos vivindo unha modificación dese modelo de cidade. A contribución deste libro é abrir un debate sobre o que debe ser o Vigo do futuro; é unha das miñas intencións.


Agárdanse choivas e tronadas ocasionais para este domingo\nEfe 07 abril 2018 21:39 h.\nEste domingo os paraugas volverán a ser protagonisitas. PEPE TEJERO\nAs temperaturas mínimas ascenderán lixeiramente e as máximas manteranse\nNebulosidade e choiva intermitente e ocasionalmente treboenta, son as notas destacadas do tempo previsto para a xornada deste domingo, segundo informa Meteogalicia.\nO instituto meteorolóxico prognostica que a comunidade rexistrará a influencia de baixas presións con vento moderado de compoñente oeste.\nAs temperaturas mínimas ascenderán lixeiramente, mentres que as máximas non terán cambios significativos. Nas cidades galegas a mínima, de 5º, rexistraraa Lugo e Ourense e a máxima, de 15º, Lugo, Ourense, Vigo e Ferrol. Así quedarán repartidos os valores: Santiago de Compostela: 7º de mínima e 14 de máxima; A Coruña 8º e 13º, Ferrol 8º e 15º, Pontevedra 8º e 13º, Vigo 8º e 15º e Lugo e Ourense 5º e 15º.\nRespecto ao mar, prevese na costa Cantábrica vento do suroeste e do oeste variable con forza 2 a 3, con mar ovellado, visibilidade de boa a regular e mar de fondo do noroeste con ondas de 1 a 2,5 metros.\nEn Ferrol-Bares haberá vento do sur a suroeste con forza 2 a 5, forte marusía, visibilidade regular e mar de fondo do oeste a noroeste con ondas de 2 a 3 metros.\nNo Ártabro o vento soprará do oeste tirando a variable con forza 2 a 4, con mar ovellado a marusía, visibilidade regular e mar de fondo do oeste e noroeste con ondas de 2 a 3,5 metros e na Costa da Morte haberá vento do oeste a suroeste con forza 2 a 5, con marusía e mar ovellado, regular visibilidade e mar de fondo do oeste a noroeste con ondas de 2,5 a 4 metros.\nPor último, nas Rías Baixas o vento será de oeste e suroeste con forza 4 a 6 con forte marusía e mar de fondo do noroeste.\nA cota de neve situarase nos 1200 metros.


Europa Press 13 octubre 2021 14:58 h.\nnaufragio Illa de Ons A Illa de Arousa\nO informe da comisión investigadora precisa que o patrón da embarcación e irmán de Iván Harry Otero, o bateeiro falecido no naufraxio, rexeitou colaborar\nNingún dos tres tripulantes da planadora Rosa, que envorcou nas inmediacións da illa de Ons o 11 de febreiro de 2020 —un sinistro que se saldou cun falecido—, levaba o chaleco salvavidas posto. Ademais, a embarcación non tiña autorización para poder navegar máis aló dunha milla da ría de Arousa, mentres que dúas dos mariñeiros nin sequera estaban enrolados nesta lancha.\nAsí figura no informe que publicou a Comisión Permanente de Investigación de Accidentes e Incidentes Marítimos (Ciaim), que deixa constancia de que o patrón e armador do barco, única persoa que figuraba enrolada no Rosa, rexeitou facer declaracións a este organismo.\nSegundo destaca a investigación, a planadora "non estaba autorizada a traballar como auxiliar de acuicultura", polo que non se puido "constatar a actividade concreta que estaba a desenvolver a embarcación o día do accidente", "nin por que se atopaba fose da súa zona autorizada de navegación".\nLER MÁS: O mar devolve a terra o corpo de Iván Harry, que xa descansa na Illa\nAsí, a embarcación envorcou debido ás malas condicións meteorolóxicas existentes. Respecto diso, faise mención a que había información obxectiva que debería axudar ao patrón a tomar a decisión de non saír a navegar, dado que había alerta de mar de fondo con ondada de ata 6 metros, o que "superaba, con moito, os límites de deseño da embarcación".\nNas conclusións tamén se chama a atención sobre as características "inadecuadas para navegar en mar aberto" desa planadora, posto que é de pequeno porte, non conta con balsa salvavidas e sen radiobaliza satelitaria. A isto únese que, a pesar das malas condicións do mar, ningún dos tripulantes levaba chaleco.\nDous dos tripulantes conseguiron alcanzar a costa a nado logo dunha hora. Tres días despois do naufraxio, o 14 de outubro, o mariñeiro falecido —Iván Harry, irmán do patrón— foi localizado por mergulladores nun operativo de procura. A embarcación foi recuperada e remolcada a porto.\nNingún tripulante da planadora Rosa, que naufragou en Ons, levaba...\nLa discoteca Canelas inicia una nueva etapa con el ambiente garantizado


Vieiros: Galiza Hoxe - Dani Álvarez - Para que o tren?\nPara que o tren?\nEmpregarei as siglas TAV (Tren de Alta Velocidade) para me referir ao proxecto ferroviario que na maioría de medios é coñecido como AVE (Alta Velocidade Española), porque non creo que polo feito de que sexa española a velocidade vaia ser maior, e porque aves tivemos abondas en Galiza durante quince anos. Feita esta precisión, non deixo de preguntarme por que se pretende trasladar a crenza de que unha vez que o País estea conectado con Madrid polo TAV desaparecerán os nosos problemas de comunicacións.\nO proxecto do TAV en Galiza podería estar operativo no 2012 (a broma non é miña, eu leíno nos xornais), e unirá o eixo atlántico con Portugal en traxectos de pasaxeiros e mercadorías, e noutro ángulo ligará tres cidades coa Meseta. É este un proxecto clave para o progreso da cidadanía galega? Os países europeos punteiros en dependen do tren, pero estou seguro de que o TAV por si só non amañará moitas das eivas que temos.\nUnha das prioridades de calquera administración galega debería ser a de rebaixar as taxas de mortos nas estradas. Iso é capital porque está a levarse vidas de rapaces e rapazas a presas noite tras noite. Galiza ten moitos atrancos derivados da súa dispersión poboacional, unha peculiaridade que nos fai depender –abusar nalgúns casos- do coche seguido e imposibilita manter de xeito aceptable as infraestructuras viarias. Se engadimos prácticas e costumes enraizadas como a paixón pola velocidade e a minusvaloración do risco do consumo de alcol, as estatísticas de accidentes son esmagadoras.\nPor iso, boto en falla un verdadeiro debate sobre o tren en Galiza. O TAV emprégase para facer titulares barateiros nos actos dos partidos, pero poucos din que un tren rápido ten que complementarse cun ferrocarril que sirva para moverse polo país internamente. Haberá xente que viaxe a Madrid ou a Soria con asiduidade, pero a maioría de nós queremos ir da Coruña a Santiago ou de Ferrol ás Pontes en transporte público varias veces ao ano. E só temos a alternativa do coche particular xa que dentro de pouco nin autobuses haberá.\nO impacto visual e ecolóxico do TAV será irremediable, e de non traballarse o proxecto dun xeito serio e con visión de futuro podería resultar inútil aos poucos anos de terse rematado. Estamos a tempo (as promesas de posta en marcha non as cre ninguén) de abrir un espazo de reflexión para vertebrar o país internamente grazas ao ferrocarril para despois aproveitar as oportunidades que nos dea esa rede para conectármonos cos máis. Non parece que en Madrid nos boten moito en falla, poderán agardar a que fagamos un bon TAV.\n4.39/5 (18 votos)


Pobre, negra e maltratada - Javier Nogueira - Galiciae\n21 junio 2022 19:46 h.\nPobre, negra e maltratada\nEN CALQUERA persoa informada a verba xenocidio provoca un arrepío, como ben podemos comprobar nos últimos meses en Ucraína. Aínda non podemos saber se alí ocorreu tal cousa, mais a simple sospeita mete medo. Bardante isto, o mundo xira moi rápido e o horror desaparece para deixar paso á seguinte traxedia.\nliteratura novela javier nogueira Editorial Alba Buchi Emecheta\nBuchi Emecheta. EP\nQuen lembra Biafra? Algunha vez ténseme escapado a expresión "Tocouche para Biafra" diante do meu alumnado de Secundaria, que obviamente respondeu con cara de incredulidade. Moitos teñen dificultades para situar Nixeria nun mapa, xa o de localizar unha rexión concreta ou distinguir os igbo, os hausa e os ioruba semella un imposíbel. Quen lembra, máis preto, aos rohingya en Myammar? Canto van durar nos xornais as novas sobre os uigur? É un asunto dramático e complexo.\nA diferenza doutros pobos, o igbo –habitante do surleste de Nixeria e masacrado no xenocidio de Biafra– si ten voces... e que voces. Até os anos 2000 posuía a de quen é o meirande novelista africano, Chinua Achebe, na actualidade nada menos que a de Chimamanda (Ngozi Adichie), quen xa ascendeu a ese olimpo literario no que se coñece e identifica a unha autora só co seu nome.\nA Chimamanda axudouna, polo menos en España, a súa presenza en clubs de lectura. É unha autora cun estilo sinxelo e unhas reflexións fondas mais accesíbeis, polo que resulta ideal para este xeito de ler. Por iso cando atopei a tradución ao español de Second class citizen –Ciudadana de segunda, en editorial Alba– de Buchi Emecheta, o primeiro que pensei foi nas xuntanzas do meu traballo e corrín a lle dar a vara á miña compañeira Elba Cancio, sempre atenta a estas cousas, cun eslogan efectista: "Emecheta é Chimamanda antes de Chimamanda".\nHai unha clara diferencia entre Emecheta e Chimamanda: a boa orixe económica e cultural da segunda\nNon errei moito no diagnóstico, en verdade. As dúas son novelistas, igbo e basean as súas obras máis coñecidas en experiencias persoais que, en aparencia, só están levemente ficcionalizadas e que teñen que ver coa marcha de Nixeria a outros países. Porén, hai unha clara diferencia entre Emecheta e Chimamanda: a boa orixe económica e cultural da segunda, privilexiada dentro do sempre difícil mundo africano, contrasta coa pobreza na que viviu os seus primeiros anos Buchi Emecheta.\nCiudadana de segunda é un libro terríbel. Adah, trasunto da autora –algo que sabemos pola autobiografía desta e tamén polos textos xornalísticos que a fixeron famosa, escritos en New Statesman dende os anos 70–, é unha muller dunha grande intelixencia natural que supera todo tipo de barreiras en Nixeria para acadar un magnífico posto na embaixada dos Estados Unidos... ao que renuncia para o que se supón que ten que ser unha vida mellor en Inglaterra, a metrópole, o lugar ao que os nixerianos viaxan para se formar, e despois regresar e construír unha grande potencia africana.\nNada disto resulta ser certo: Adah está no noveno círculo do inferno humano durante case que trescentas páxinas. É pobre a pesares da súa cultura e intelixencia, é negra nunha sociedade fondamente racista e ten que aturar un marido que, ademais de deixala embarazada con mirala, resulta tan noxento que o lector, simplemente, ten gana de estampar o libro contra o chan de cando en vez. Esa é a intensidade das verbas de Buchi Emecheta, finada en 2017 entre gabanzas sobre a súa condición de primeira grande novelista do continente e da que agora podemos gozar sen taxa en España, co privilexio ademais do camiño cultural xa percorrido por Chimamanda, a súa indubidábel filla literaria.\nNada, nunca, en ningún lugar


As mesmas bancadas que aderiron unha iniciativa do BNG para o teito competencial de Galiza se equiparar ao de Euskadi e Catalunya votaron esta terza feira contra unha proposición de lei, tamén da formación nacionalista, en que se demandaba a transferencia de salvamento marítimo. Ana Pontón ve neste recúo do PP unha clara mostra da subordinación de Feixoo a Casado, a mesma relación de vasalaxe que tería levado o presidente da Xunta a estar na manifestación españolista do pasado domingo. O PSdeG abstívose.\nA proposición non de lei do BNG para a transferencia á Xunta das competencias sobre salvamento marítimo foi rexeitada ao contar só cos votos do grupo proponente e de En Marea. A iniciativa bateu co muro infranqueábel da maioría popular. Feixoo non estivo presente no debate, mais si participou na votación. As bancadas do PSdeG —cuxo portavoz Xaquín Fernández Leiceaga afeou recentemente o líder conservador o seu insuficiente perfi autonomista— optaron pola abstención.\nComo argumentou o PP o veto á transferencia? Pois, con efecto, cun discurso moi pouco preocupado polo fortalecimento do autogoberno. Foi a deputada conservadora Teresa Egerique a que tomou a palabra para argüír que "ter competencias non é garantía" dunha maior seguranza no mar. A clave radicaría, en troca, en "ter meios técnicos de capacidade de reacción".\nNa mesma liña discursiva, nada atenta á elevación do teito competencial galego defendida hai ben pouco polo grupo parlamentar do PPdeG, Egerique demandou "máis política de salvamento e menos política co salvamento"", ao tempo que lanzou unha andanada dialéctica ao PSOE —e a En Marea "como cómplices"— ao dar luz verde a un proxecto de orzamentos que reduce os investimentos no país.\nCanto ao grupo proponente, Ana Pontón cargou contra o PPdeG polo flanco da súa falta de autonomía política a respecto das directrices de Génova. "Se cadra levantaron o teléfono desde Madrid e Pablo Casado díxolles que non tocan máis competencias, porque a axenda quen a marca é a extrema dereita", dixo. "Duroulles 15 días ese frenesí pro Galiza e agora traen ese espírito de Colón: subordinación e extrema dereita", apostilou Pontón.\nPor En Marea falou Paula Quinteiro, quen botou man dos dados de siniestraliedade —1.032 accidentes laborais no mar en 2017— como argumento para defender a transferencia, en tanto que a abstención socialista a defendeu unha Dolores Toja quen tildou de "perseverante e reiterativa" a petición do BNG.\nO PSdeG entende, con todo, que a iniciativa do BNG nos seus termos non é aceptábel porque entre outros elementos non respectaría o marco competencial estabelecido na Constitución de 1978 e en virtude do cal as competencias sobre a mariña mercante son exclusivas do estado.\nTransferencias Salvamento marítimo


Diferenzas entre revisións de «Freia» - Wikipedia, a enciclopedia libre\nDiferenzas entre revisións de «Freia»\nRevisión como estaba o 12 de outubro de 2010 ás 11:53\nCorribot: Facendo probas de correccións ortográficas sinxelas: ademáis -> ademais segundo: Wikipedia:Erros_de_ortografía_revisados; cambios estética\nRevisión como estaba o 25 de agosto de 2010 ás 23:18 (editar)\nm (bot Modificado: pt:Freia)\nRevisión como estaba o 12 de outubro de 2010 ás 11:53 (editar) (desfacer)\n''Nome propio.'' Deusa nórdica do amor e da [[fertilidade]].\nExisten dúas grafías para o nome de esta deusa: '''“Freyja”''' e '''“Freya”''', usadas indistintamente nas diferentes linguas xermánicas e escandinavas. En castelán, porén, a forma normalmente utilizada é a segunda, '''“Freya”'''. En galego, pódese utilizar a forma alternativa '''“Freia”''', que respectando a [[fonética]] orixinal da palabra, adecúase máis a unha [[grafía]] propiamente galega. O seu nome significa ''“A Señora”''.\n[[Ficheiro:Freyja and cats and angels by Blommer.jpg|thumb|left|Freia]]\nFreia é, como tódolos [[Vanir|Vanes]], unha deusa da fertilidade, e, como seu irmán [[Frey]], deusa do amor. Asimesmo, a máis fermosa de entre as deusas tamén é considerada deusa da sensualidade, a sexualidade e a riqueza, personificando as forzas sagradas da vida. Polas súas características, tamén se lle considera a deusa protectora da primavera e de tódalas criaturas asociadas a ela: as [[flor]]es, as [[andoriña]]s, os cucos, as fadas e elfos, a música, etc.\nTamén é unha gran maga, experta na lectura das [[runa]]s máxicas, os trances e o lanzamento de [[conxuro]]s, sabedoría que transmitiu ó resto dos deuses, e en particular, a [[Odín]], a quen se dí que lle ensinou a [[arte]] do Seidr. A estreita relación entre Odín e Freia queda máis patente aínda se temos en conta que esta última é tamén considerada líder das Valkyrias, e neste rol, repártese ás medias con Odín os heroes mortos en batalla, sendo polo tanto asociada tamén en certo modo á morte.\n== Xenealoxía ==\nFilla do deus do vento e dos mares [[Njord]] e da xiganta ''Skadi'', é irmá de [[Frey]] e a muller do seu amado, pero a miúdo ausente deus viaxeiro '''Orlorval'''.\nFreia, a fermosa deusa, é a miúdo representada cunha longa cabeleira loira, montada no seu carro tirado por dous gatos dos bosques (máis en concreto, [[gato]]s da raza chamada ''“Bosque de [[Noruega]]”''). O seu símbolo é o colar ''“Brisingamen”'', forxado polos ananos con [[estrela]]s. Tamén é coñecida por chorar [[lágrima]]s de [[ouro]] que se transforman en [[ámbar]], pedra que a simboliza e que, ademáisademais, é denominada tamén ''“lágrimas de Freia”''.\nEntre as súas posesións destaca, aparte do seu carro, un manto máxico de [[pluma]]s que a convirte en falcón.\nTraído desde "https://gl.wikipedia.org/wiki/Especial:MobileDiff/1697713"


O Castro de San Cibrao das Las e Ourantes aínda non é Ben de Interese Cultural - Arredor de Lámbrica\nO Castro de San Cibrao das Las e Ourantes aínda non é Ben de Interese Cultural\nTantos anos de escavacións, estudos, prospeccións, proxectos, subvencións, contratacións, obras... no castro de San Cibrao das Las e Ourantes, Lámbrica, coñecido popularmente como "San Cibrán de Lás". Tanto diñeiro "invertido", tantas liñas na prensa, tantas fotografías de políticos... contrastan coa cruda realidade de que o castro máis importante de Galicia aínda non foi declarado Ben de Interese Cultural.\nNon é comprensible que un castro de 9 hectáreas e cunha conservación bastante boa, rodeado de pequenos castros, algún deles tan destacables como a cima do Monte do Santrocado (pola súa situación, altitude e beleza, a menos de un quilómetro de Lámbrica), ou a cidade mineira que se atopaba na ladeira meridional dese Monte do Santrocado, por riba da que hoxe pasa unha autovía (unha importante aberración que resulta difícil explicarlle a un estranxeiro), non teña a categoría de Ben de Interese Cultural.\nEse mesmo estranxeiro quedaría abraiado cando se lle contase que o castro máis importante de Galicia, que aínda non foi declarado Ben de Interese Cultural, posúe un moderno e inacabado "centro de interpretación" que, según moitos paisanos, vai contar con museo, biblioteca, hotel, cafetería, restaurante... Todo elo moi difícil de crer.\nUnha locomotora da economía municipal -en verbas dun famoso alcalde- que, aínda sen inaugurar, leva xa engulida unha importante cantidade de diñeiro (en millóns de euros). Trátase dun edificio inacabado, obra dun dos iluminados arquitectos do século XXI especialistas en facer grandes e monstruosos edificios sen ter en conta as contornas, as paisaxes, nin o valor arqueolóxico e cultural que albergan os terreos nos que se erixen.\nO caso é que un castro da importancia de San Cibrán das Las e Ourantes ben merecía ser declarado Ben de Interese Cultural, pero non agora. Xa tiña que estar declarado BIC dende hai moitos anos, pois cónstame que por alí desfilaron múltiples políticos de alto nivel, conselleiros, presidentes da Xunta de Galicia, arqueólogos, xornalistas, xente moi culta e moi preocupada polo patrimonio que, na maioría dos casos, semellan só procurar saír nos xornais e nas emisoras despois de cada visita ou actuación.\nVer artigo posterior: A zona arqueolóxica Lámbrica-Santrocado non é BIC\nVer vídeo da citania de Lámbrica\nVer artigo O castro de As Las listo para ser visitado en enero ou A lenda da Moura de Lámbrica\nArtigo publicado o 04-07-2012 19:47


Feijóo comunicará se aspira a presidir o PP durante o prazo que a xunta directiva dea para presentarse - Praza Pública\nFeijóo comunicará se aspira a presidir o PP durante o prazo que a xunta directiva dea para presentarse\nFeijóo, na súa rolda de prensa deste xoves Dominio Público Xunta de Galicia\nO presidente da Xunta, Alberto Núñez Feijóo, anunciará se aspira presidir o PP estatal tras a dimisión de Mariano Rajoy “ao longo do prazo que dea a xunta directiva que convoque o congreso o próximo luns”. “Cando o faga, convocareinos”, dixo en resposta ás múltiples preguntas sobre o seu futuro político que con unha ou outra formulación lle dirixiron este xoves os xornalistas na rolda de prensa posterior á reunión semanal do seu Goberno. E engadiu que “por respecto a vostedes e a este lugar, non será nesta sala”, en referencia ás dependencias da Xunta. Así o dixo nunha rolda de prensa na que, como se quixera mandar mensaxes en clave máis estatal que autonómica, priorizou o uso do castelán nas súas respostas sobre a súa posible candidatura aínda que se lle preguntase en galego, ao contrario do que é habitual nel, que adoita priorizar o galego nas súas intervencións públicas e contesta en galego ás preguntas que se lle formulan en galego e en castelán as de castelán.\n“Aznar foi un moi bo presidente de España durante oito anos e aí me quedo”, di o presidente galego\n“O congreso do PP non está convocado”, argumentou Feijóo, en referencia ao proceso que os populares prevén iniciar a próxima semana para acabar elixindo un sucesor de Rajoy ao longo previsiblemente do mes de xullo. “Cando se convoque o congreso todos os afiliados teñen que dar a súa opinión e tomar as súas decisións, e eu darei a miña opinión e tomarei a miña decisión”.\nFeijóo, a quen boa parte do PP galego xa da como seguro candidato á sucesión de Rajoy, pediu paciencia para coñecer a súa decisión: “O que sobra en España nestes momentos é ansiedade”, dixo, para engadir que el non ten “ningunha ansiedade, ao contrario, o que intento é ser coherente e responsable”.\nFeijóo xa non ratifica o seu compromiso ata 2020 coa presidencia da Xunta\nEntre as preguntas ás que non contestou Feijóo remitíndose en todo momento a que o congreso non está convocado estaban cuestións sobre se vai compatibilizar a presidencia do PP e a da Xunta, ata cando, se recibiu chamadas de apoio doutros líderes populares ou se mantén o compromiso de ser presidente de Galicia ata 2020, cando remataría o actual mandato autonómico se el mesmo non adianta os comicios. Sobre esa última cuestión, a súa resposta quedou aberta: “Son o presidente da Xunta, non teño ningún outro compromiso, este é o meu compromiso, se cambiara de opinión non teña ningunha dúbida de que o diría”, dixo, deixando así aberta a porta a cambiar de compromiso.\nA situación no PP terá "impacto" nos prazos para designar os candidatos ás municipais de dentro dun ano pero será "de semanas, non de meses"\nA súa marcha a Madrid non só implicaría cambios na Xunta á espera dunha posible convocatoria de eleccións autonómicas anticipadas. Este xoves o propio Feijóo admitiu que a situación actual do PP vai supoñer demoras nos calendarios previstos en Galicia para designar os candidatos ás alcaldías das principais cidades de cara ás municipais de dentro dun ano. “Os calendarios que tiñamos previstos eran no verán”, dixo Feijóo, para matizar que os cambios das últimas semanas e os que están por vir “é evidente que teñen un impacto, pero de semanas, non de meses”.\nFeijóo prognostica que o Goberno socialista terá “dificultades para aprobar algo máis que un real decreto”\nA Feijóo tamén se lle preguntou se o ex-presidente José María Aznar debe ser un referente na nova etapa que se abre no PP. A súa resposta supón un distanciamento implícito de Aznar tras as críticas sobre o funcionamento da formación que este lanzou este martes, xusto tras a dimisión de Rajoy. “Creo que foi un moi bo presidente de España durante oito anos e aí me quedo, esa é a miña opinión”, dixo, e engadiu que “iso é o importante dun presidente, o que fai no tempo no que está, o que fai no tempo no que non está xa é unha opinión máis persoal que política”. Feijóo non ofreceu esa opinión persoal de quen foi o xefe do Goberno no que el mesmo estivo á fronte da dirección de Correos e do Insalud entre 1996 e 2003, antes de ser nomeado conselleiro por Manuel Fraga.\nFeijóo tamén tivo tempo este xoves de valorar o novo Goberno de Pedro Sánchez, do que dixo que os seus integrantes “merecen respecto persoal e político” pero do que prognosticou que terá “dificultades para aprobar algo máis que un real decreto” pola súa necesidade de lograr apoios parlamentarios alleos e evidenciando así a oposición dura que o PP xa avanzou que realizará.\nFeijóo, con Aznar no Campus FAES © FAES


Taller de corazóns – OQO\nHome / Colección Q / Taller de corazóns\nPaxinas 32 páxs.\nPublicación xuño 2010\nCon todo, Arturo Abad fainos soñar —no seu primeiro conto editado— coa posibilidade de que os danos emocionais poidan ter tan sinxelo remedio, como unha dobra descosida ou un tacón roto. No entanto, non hai frialdade no traballo do protagonista nin na narración do autor, cargada de tenrura, consciente do simbolismo afectivo e sentimental atribuído universalmente a este órgano. Imposible tampouco non se conmover co segredo de Matías, que nos revela a xenerosidade sen límite e capacidade de sacrificio do que ama verdadeiramente.\nEste incrible taller e o seu protagonista só poderían cobrar vida nas sempre oníricas imaxes de Gabriel Pacheco. O ilustrador mexicano xoga intencionadamente con dúas cores: o vermello e o azul, indisociables do corazón, o sangue que a través das nosas veas azuis é bombeado.


«Unha unidade de psicoxeriatría por área sanitaria é o mínimo para empezar a organizar a atención á saúde mental dos maiores»\nO psiquiatra Raimundo Mateos denuncia a «falta de sensibilidade» respecto das necesidades de atención psiquiátrica específica para a terceira idade e destaca a necesidade de que a sociedade reflexione sobre o trato aos maiores\nRaimundo Mateos en el hospital psiquiátrico de Conxo Sandra Alonso\n13/07/2020 05:00 h\nRaimundo Mateos, psiquiatra e profesor titular de Psiquiatría na USC, leva case 30 anos á fronte da unidade de psicoxeriatría do Complexo Hospitalario Universitario de Santiago (CHUS). A atención á saúde mental dos maiores galegos é o seu grande cabalo de batalla.\n- Debería ser a psicoxeriatría unha prioridade en Galicia?\n- Se pensamos que Galicia está considerada como unha especie de laboratorio do envellecemento de Europa porque estamos á cabeza de xente maior de 65 anos -en Galicia unha de cada catro persoas supera esa idade-, xa só dende o punto de vista demográfico temos que valorar a importancia que ten a figura das persoas maiores. Por outro lado, nas persoas maiores os trastornos mentais son moi frecuentes, pero ademais acumulan problemas físicos crónicos, problemas mentais e problemas sociais. Iso fai que as persoas con trastornos psicoxeriátricos sexan os prototipos da cronicidade máis complexa. Entón, se os problemas psicoxeriátricos son por definición tremendamente complexos na medicina, se Galicia xa ten unha elevada cantidade de persoas maiores, e se todo isto vai crecendo, non hai que demostrar que dentro da saúde mental e da medicina en xeral, a psicoxeriatría debería de ocupar un aspecto moi moi importante na preocupación da asistencia sanitaria.\n- E está o seu peso acorde con esa importancia?\n- No 2017 celebramos o cuarto de século da unidade de psicoxeriatría do CHUS. A finais do século pasado Galicia foi pioneira en España en organizar dispositivos específicos para atender a saúde mental dos maiores. E case trinta anos despois iso non se ten en conta. Non hai, na práctica, un modelo, unha organización dos servizos axeitada. Isto non só pasa en Galicia, pasa na maioría das autonomías do Estado, pero se ben isto é preocupante en xeral, é máis chamativo e preocupante na nosa terra. É moi difícil de entender esta falta de sensibilidade. É algo sobre o que toda a sociedade ten que reflexionar. Os profesionais temos a responsabilidade de transmitir a nosa experiencia, as autoridades sanitarias teñen a responsabilidade de mellorar a asistencia, pero tamén a sociedade en xeral ten que cavilar sobre a necesidade de atender axeitadamente as persoas maiores.\n- O Plan de Saúde Mental aprobado recentemente prevé unidades de psicoxeriatría en tódalas áreas sanitarias no 2023, algo que xa se marcaba para o ano 2011 e que vostede leva anos reclamando..\n- É unha necesidade, e esa proposta está feita dende finais do século pasado. Xa entón as comisións técnicas que asesoraban ás autoridades consideraban que o mínimo para empezar a organizar a atención psicoxeriátrica era que houbera unha unidade de psicoxeriatría por área. En cada unha delas tería que haber polo menos unha equipa que realmente aborde esta atención, que recabe experiencias, que fixe un modelo de traballo, que achegue solucións e irradie ese coñecemento ao resto das equipas e ao resto dos profesionais. Se hai unha atención específica, a pediátrica, para o inicio da vida, porque ten unhas características especiais, tamén a ten que haber ao final. Dito así, todo o mundo o suscribe, despois o que falta é que isto se leve á práctica. E é realmente desmoralizador cando pasan décadas e décadas ver que estos temas só se tocan en situacións electorais. Está ben que se fale disto agora, pero tamén está ben que se siga falando ao día seguinte, e que realmente se poñan en práctica esas medidas. E iso é o que, por desgraza, hai moito tempo que non se está facendo neste eido. É moi triste, pero iso é o que vemos.\nLa atención a mayores, niños y jóvenes en el foco del Plan de Saúde Mental\n- Hai que cambiar de rumbo na atención aos maiores?\n- Temos que facer unha reflexión individual e como sociedade, pensar seriamente cal é a nosa percepción das persoas maiores e que papel lles queremos dar. Témonos que preguntar qué futuro queremos para as nosas persoas maiores, pero incluso facernos esa pregunta con san egoísmo: que futuro queremos para nós mesmos? Se todos nos facemos esa pregunta, entre todos atopariamos facilmente respostas que están aí, ao alcance, pero que non vemos porque miramos para outro lado con moita frecuencia.\n«Temos que preguntarnos con san egoísmo: que futuro queremos para nós mesmos?»\n- A irrupción do coronavirus obrigounos a centrar a mirada precisamente neste tema?\nNa situación da que estamos saíndo, logo do confinamento e todo o que trouxo consigo a pandemia, démonos conta de que non tratamos ben aos nosos maiores. Como é posible que entre todos lles deramos ese trato? Gustaríame que aproveitasemos para realmente aprender a facer as cousas moito mellor coas persoas maiores. Tócanos aprender moito, e evidentemente tamén temos que poñer recursos. Todo ten un custe mínimo de estrutura, pero non é só cousa de cartos, tamén é dedicar eses cartos á formación a profesionais que realmente estean comprometidos con esa misión.\nE logo hai que compensar moralmente ao profesional que está entregado. Nesta crise algúns arriscaron a vida. Cal é a recompensa que espera ese profesional? Pois o que quere é máis medios para facer as cousas ben. Darlles máis medios para facer mellor o traballo, esa é a mellor maneira de compensar aos profesionais comprometidos cunha sanidade pública de calidade, esa é realmente a recompensa que se debería de prometer e que nos encantaría poder aceptar.\n- Ao fío da crise do covid-19, os centros de día galegos non abrirán ata este mércores 15 de xullo, pode ter repercusións este peche tan prolongado?\n- Ten repercusións e non nos sorprenden. Para as persoas con trastornos ir aos centros mantenlles, por unha parte, certa actividade física e, por outra, manténlles a actividade social e os estimula. E ao mesmo tempo libera ás familias desa carga de 24 horas que supón o coidado. Ao pecharnos todos na casa pasou o esperable: un desastre, pero non nos pode sorprender. A sorpresa chega porque xa podemos ir á praia, ao bar, facer moitas cousas... pero segundo parece é difícil organizar unha atención cun mínimo de calidade en centros de día, onde están tratados por profesionais da saúde e expertos no ámbito da xerontoloxía e onde non debera ser tan difícil poder dar unha atención cunhas debidas medidas hixiénicas. Desde esa perspectiva, aos profesionais do sector da xerontoloxía cústanos moito traballo entender cómo é posible que se tomaran estas decisións. E sobre todo resúltanos decepcionante que se tomaran sen contar coa opinión dos profesionais.\n«Coa pandemia démonos conta de que non tratamos ben aos nosos maiores»\n- Que papel pode xogar a telemedicina na atención á saúde mental dos maiores?\n- Precisamente no que se chama telemedicina, a que máis rapidamente se desenvolveu foi a telepsiquiatría. Porque a esencia do noso acto médico é a conversa entre un profesional da saúde mental e un paciente. Non precisamos palpar, facer radiografías... simplemente falar, observar e escoitar. Nós fixemos un estudo piloto que funcionou de marabilla para atender por videoconferencia a usuarios dunha residencia, e no noventa e moito por cento dos casos eu tiña a sensación de que podía obter toda a información que precisaba igual que tendo ao paciente diante. Agora ben, en todo o que sexa telemedicina fai falta sempre que haxa antes de comezar e de cando en vez polo medio unha dose de actividade presencial, de estar un diante do outro en carne e óso. A atención a distancia sería tremendamente útil para traballar coas residencias, tamén no traballo de supervisión nos domicilios, para multiplicar e enriquecer a atención nos sitios máis remotos evitando a incomodidade das viaxes... Pero iso non quita que teña que haber tamén algo de presenza física. Non é que o virtual sustitúa ao presencial, ambos teñen que coexistir en distintas porcentaxes, e son esas doses as que hai que estudar.\nCHUS USC Demografía


Falece en Cartelle (Ourense) Josefa Álvarez, a "avoa de Galicia", aos 111 anos\nPublicado 19/09/2017 19:40:41CET\nJosefa Alvarez, a "avoa de Galicia", faleceu esta madrugada aos 111 anos por causas naturais na residencia A nosa Señora do Mundil de Cartelle (Ourense), onde residía desde hai 19 anos. O enterro terá lugar este mércores ás 17,30 horas na Igrexa de Freás de Eirás, en Ramirás.\nAs traballadoras do centro residencial, pertencente á Fundación San Rosendo, atoparon o corpo sen vida de Josefa Alvarez na súa cama, á primeira hora da mañá cando ían levantala para asearla e que baixase ás zonas comúns "como todos os días".\nDesde a entidade sinálase que o óbito pilloulles " por sorpresa" porque nos últimos días non se produciu ningún cambio nos costumes diarios de Josefa, que "seguía levantándose, acudindo aos talleres de tempo libre, comendo de todo e facendo unha vida normal".\n"Estivo un pouco malita o sábado, cun dos típicos achaques que tiña cada certo tempo, pero foi algo puntual", dixo Rosa Pontes da Fundación San Rosendo. Con todo, explicou que "regresara ás súas rutinas e seguía animándose a cantar unha muñeira mentres o resto de internos facíalle os coros".\nJosefa naceu en 1906 en Ramirás e pasou case toda a súa vida na localidade de San Tomé. Alí traballou "ao xornal" dos veciños, realizando labores agrícolas ou lavando a roupa doutras familias do pobo.\nO SEGREDO DUNHA LONGA VIDA\nNon casou nunca, e ese era un dos motivos que sinalaba con humor cando se lle preguntaba como alcanzara unha idade tan avanzada. Aínda que noutras ocasións prefería lembrar que lle axudou "comer patacas e chourizos cando se podía" e ter unha "vida sa" ao aire libre.\nDe feito, o seu amor pola música, o seu bo humor e lembrar que non tomaba medicamentos eran tres das cousas das que presumía Josefa Álvarez cada ano, cando recibía a visita de familiares, amigos e cargos políticos para celebrar o seu aniversario.\nA súa residencia emitiu un comunicado no que sinala que "os seus compañeiros e coidadoras lembrarana sempre co seu carácter afable". Nesta liña, Rosa Pontes abundou que "moitos traballadores están afectados porque era moi cariñosa e estaba moi arraigada nas súas vidas xa que levaba no centro case desde a súa apertura".\nA que fora alcaldesa de Cartelle durante máis de 25 anos, Carmen Leyte, lembrou que o pasado mes de febreiro acudiu ao 111 aniversario de Josefa e tivo unhas palabras moi emotivas para as persoas que "a querían e atendían no día a día".\n"Moitas grazas a todas as traballadoras polo seu excelente traballo, polo agarimo que lle deron, por rir e cantar con ela porque dalgún modo foron a súa familia máis próxima", sinalou.\nPola súa banda, o conselleiro de Política Social, José Manuel Rey Varela, foi o encargado de transmitir o "pesar da Xunta" á familia e coñecidos da avoa de Galicia. Nun comunicado lembrou o "carácter traballador" de Josefa, así como o feito de que "dedicou toda a súa vida a coidar dos seus familiares".\nAtendidas seis acodes tras inhalar fume dun incendio nun piso de Caldas de Reis (Pontevedra)\nFeijóo di que Galicia "nunca tivo" tantos medios en saúde como agora, pero advirte: "o que necesitamos son médicos"


VigoJUG - VigoJUG no foro tecnolóxico\nO VigoJUG estará no Foro Tecnolóxico de emprego dando unha charla sobre os programadores no ámbito laboral con foco nos linguaxes da JVM pero tamén aberto a outras linguaxes e tecnoloxías. A idea é facer un repaso da situación do mercado laboral actual, vendo cales son as causas que fan que as empresas teñan agora mesmo tantos problemas para contratar programadores e como os novos enxeñeiros pódense aproveitar disto para encontrar unha mellor saída cando rematan a carreira.\nTrátase de desmitificar a figura do programador mal pagado ou pouco integrado na sociedade, para mostrar que é unha opción digna e, en moitos caso, con moitas posibilidades.\nPor último, para aqueles que desexen coñecer un pouco máis o mundo do desenvolvemento profesional, se describirán algúns recursos e ideas que poden axudar a introducirse neste mundillo.\nA conferencia é orientada a Enxeñeiros da Uvigo pero aberta a todo o mundo. Farase no Seminario de Organizacion de la Escuela de Ingenieria Industrial de la Universidade de Vigo o Xoves de 11:00 a 11:45. Pódese consultar toda a información na páxina do Foro e apuntarvos no evento de Meetup.


O goberno local, que preside Paco Ferreira, segue apostando pola innovación e para iso incorpora vehículos con tecnoloxía última xeración, menos contaminantes e que xeran menos ruído.\nO alcalde de Gondomar, Paco Ferreira, acompañado polo edil de Medio e Transición Ecolóxica, Brais Misa, presentaron hoxe a nova frota de camións e maquinaria do servizo de recollida de lixo e limpeza do municipio e que, segundo manifestou, “axústanse á política que desde o goberno local realizamos co obxectivo de converter o noso concello en pioneiro en políticas que supoñan mellorar a vida dos nosos veciños á vez que apostamos pola sustentabilidade e o medioambiente”.\nNa presentación, á que asistiu o director da delegación de Galicia e Noroeste de FCC, Ernesto Barrio, entre outros responsables da empresa, explicáronse as características dos dous novos autocamiones recolectores, un de carga lateral e outro de carga traseira. Este último traballará nas zonas do rural onde a carga lateral non é posible. Ademais incorpóranse un autocamión de caixa aberta basculante con plataforma para recollida de mobles e aveños en todo o termo municipal.


Comeza a segunda edición do Santiago(é)Cóctel -\nComeza a segunda edición do Santiago(é)Cóctel\nHome / Comeza a segunda edición do Santiago(é)Cóctel\nO presidente da Asociación Hostalaría Compostela, Thor Rodríguez, o alcalde de Santiago, Xosé Sánchez Bugallo, o concelleiro de Turismo de Santiag, Sindo Guinarte, así como membros da Corporación municipal e representantes das entidades e empresas patrocinadoras, inauguraron o II Santiago(é)Cóctel, que se celebrará do 11 ao 28 de novembro, de xeito paralelo ao XIII Santiago(é)Tapas. O grupo achegouse ata o local gañador do cóctel creativo na primeira edición do concurso, o Pub Atlántico (Rúa da Fonte de San Miguel, 9), para probar as propostas que presenta nesta ocasión.\nO II Santiago(é)Cóctel, un evento organizado pola Asociación Hostalaría Compostela, co patrocinio de Cash Record e Royal Bliss, ofrecerá durante dúas semanas e media 23 cócteles de 15 locais composteláns.\nOs cócteles divídense en dúas modalidades: sen alcohol, cun prezo de 5 euros, e con alcohol, de 6 euros. Premiaranse dous deles, con 500 euros cada un. Ademais, haberá un premio ao Mellor Gin Tonic Royal Bliss Tradicional e o Mellor Combinado Royal Bliss Vangarda, de 600 euros cada un. Os galardóns outorgaranse mediante o voto ponderado dun xurado profesional e do público.\nTodos os cócteles participantes pódense consultar tanto na páxina web santiagoetapas.gal como no Tapasporte do XIII Santiago(é)Tapas, á disposición do público nos locais participantes, na Oficina de Turismo de Santiago, na Rúa do Vilar, e na sede de Asociación Hostalaría Compostela, na Rúa Salvadas, 29.\nOs locais irán selando os cócteles consumidos no espazo dedicado ao II Santiago(é)Cóctel dentro do Tapasporte. Por cada cinco combinados, recibirase como agasallo a elixir un paraugas ou unha botella da xenebra Áncora de Silleiro, que deberán recoller na Oficina de Turismo de Santiago.\nTags: cócteles, concurso, Santiago(é)Cóctel


ás maio 29, 2022 Ningún comentario:\nRecitado do poema "A Galiza asolagada" de Florencio Delgado Gurriarán\nO grupo das alumnas Selene Antelo Ares, Mencía Pérez Cifuentes e Carmela Taboada Rodríguez de 2º ESO D elaboraron como traballo para conmemorar as Letras Galegas 2022 este recitado acompañado dun debuxo da súa autoría sobre o poema do valdeorrés Florencio Delgado Gurriarán.\nXograres dun tempo novo de Pepe Carballude, recensión de Sofía Losada García (1º Bach B)\nXograres dun tempo novo é unha novela narrativa escrita polo autor galego Pepe Carballude e publicada en 2009. Carballude estudou Filoloxía Clásica na Universidade de Santiago e foi profesor de latín. Ao longo da súa carreira profesional escribiu moitas obras de literatura infantil-xuvenil (Os Gazafellos, S.O.S., Paisaxe con fondo gris, etc.), obras colectivas (8 contos, Catro contos para unha data, Poesía contemporánea, etc.) e traducións ao galego ( Sobre a vellez; Sobre a amizade de Cicerón, etc.).\nNesta obra podemos ler a historia da nosa protagonista, Francisca Porta. Dende a súa madurez, Francisca, nunha residencia da terceira idade, fala co seu compañeiro de vida a través do único retrato que conserva del. Recorda, no seu aniversario, como coñeceu a Agustín Llaneza e o final tráxico que os separou. Grazas á memoria de Francisca coñecemos todas as aventuras das Misións Pedagóxicas levadas a cabo por importantes figuras como Urbano Lugrís ou Rafael Dieste, durante a II República. Estas misións achegáronlle ao pobo a cultura e arte da que sempre estiveron privados; ademais, foi nestas misións onde se coñeceron Francisca e Agustín. A parella viviu uns intensos anos ata o asasinato do seu marido debido á súa ideoloxía política a mans dun grupo fascista.\nParalelamente a esta historia, coñecemos os seus amigos asturianos da residencia; Camilo, un ex-alcalde franquista, e Matías, un ex-mineiro con problemas de memoria por un accidente. A protagonista xoga ao xadrez con Camilo e pasea con Matías; ao longo da historia coñecemos os lazos que os unen coa historia de Agustín. Camilo desfrutaba moito da arte de Agustín, e Matías, a pesar de non estar de acordo coa ideoloxía fascista, pertencía obrigado ao grupo que acabou coa vida deste.Esta historia trata de dar a coñecer anacos esquecidos da nosa historia e recorda a importancia da nosa memoria. Grazas a esta novela vemos a relevancia da cultura e como todos teñen dereito a ela.\nFinalmente, recoméndolle a todo o mundo esta novela pois ademais de ser breve, decátaste das voltas que dá a vida e de que todos merecemos unha segunda oportunidade.


09 Agosto 2018 22:55 h.\nGuitiriz A Chaira rap Japo\nDavid 'Japo' Gómez. C.PÉREZ\nDavid Gómez acaba de presentar o seu primeiro disco, Ausencias, con dez temas nos que combina as composicións íntimas coa temática social e a crítica ao sistema\nUnha espiña cravada dende a adolescencia. Iso é o que era para o rapeiro guitiricense David Japo Gómez a posibilidade nunca materializada de recoller as súas letras nun disco. Ata o de agora. Ausencias converte en realidade ese vello soño, sen máis nin menos pretensións que compartir un anaquiño de si mesmo con aqueles que se tomen o tempo de escoitar o seu debut discográfico.\nHai unha década, un amigo animouno a escoitar Basado en hechos reales, de Nach, e aí comezaba o seu interese por un xénero, o rap, no que cita como referentes a Keny Arkana, Santiuve o Los Chicos del Maíz. Definindo un estilo propio, as súas composicións "en galego e en castelán, aínda que me gustaría que fose todo en galego" van da temática "íntima á social ou política, con críticas ao sistema", precisa.\nResiste, cuxo videoclip xa se pode ver en YouTube, é o tema de presentación do disco, que está a venda no Soa\nDas dez que se inclúen no traballo, no segundo grupo integraríase Resiste, o seu single de presentación. No videoclip, que xa se pode ver na canle Japo GZ de Youtube, o espectador poderá debullar unha crítica análise social, descubrir un convidado sorpresa ou xogar a identificar as localizacións na que se gravaron as imaxes.\nUnha delas é o Soa, onde está a venda o disco e no que Japo actuaba hai uns meses xunto a outro rapeiro guitiricense, Sabino, co que colabora en Cara B, outro dos temas de Ausencias.\nAs dúas son pezas compostas agora para o disco, mentres que outras se corresponden co traballo de Japo hai uns anos, no que se atopa a orixe do proxecto. "Tiña unhas cancións gravadas de 2012 e pensei en gravalas nun estudio profesional, entón animáronme a completar e sacar un disco xuntando o de antes co de agora", di Japo.\nAlfonso Blanco, que lerá o pregón da Romaría Labrega dos Vilares este sábado, convidou a Japo a acompañalo na intervención\nComezaba así unha andaina na que tivo a axuda de Jahel Piñeiro, responsable da gravación do disco en 8 Estudios, e de Diego Pena, o artista gráfico guitiricense que deseñou a carátula.\nPara sacar adiante o proxecto tamén foi fundamental o apoio de Xermolos, con cuxo coordinador preve compartir escenario o sábado 11 na Romaría Labrega da Chaira, nos Vilares. Alfonso Blanco lerá un pregón que incluirá poesía e música e convidou a Japo a acompañalo.


Asociación - Castelo Deporte\nCastelo Deporte naceu no ano 2007 con dous obxectivos fundamentais: o impulso do deporte entre a mocidade como a mellor alternativa de lecer, e a potenciación do rural como contorna inmellorable para a práctica deportiva. Un grupo de máis de trinta rapazas e rapaces de entre quince e vinte anos de Culleredo e os seus concellos limítrofes lideraron a asociación durante máis dun lustro, organizando innumerables actividades deportivas e culturais tanto na parroquia cullerdense de Castelo como no resto do concello, chegando a converterse nunha das entidades xuveniles máis activa de Galicia.\nCoa organización no ano 2010 da primeira edición da Travesía do Xalo, a asociación comezou a orientar a súa actividade á defensa e protección da contorna natural do Monte Xalo, e á súa dinamización a través da organización de actividades deportivas. Incorporou a decenas de veciñas e veciños de Castelo e as parroquias limítrofes, chegando a contar cunha masa social próxima aos 300 asociados.\nA partir do ano 2015 boa parte das rapazas e rapaces que anos atrás puxeran en marcha a asociación deixaron os seus postos aos maiores para poder dedicarlle tempo ao seu futuro. Castelo Deporte converteuse nesta nova fase nunha entidade relevante en Culleredo e a área metropolitana da Coruña, coñecida polo seu compromiso social, cultural e coa natureza.\nNa actualidade a asociación centra os seus esforzos na dinamización do Monte Xalo, organizando cada ano diferentes carreiras e andainas, e o apoio ao tecido social e cultural que na parroquia de Castelo xira ao redor do festival Castelo Conta.\nA directiva actual de Castelo Deporte está formada por Susi Reboredo (presidenta), Susana Espiñeira e Antonio Fero (vicepresidentes), Fernanda Espiñeira (secretaria), Álvaro Pérez Becerra (tesoureiro) e Juan Sebastián Rey (vogal).